เอสเอ็มอีแบงก์ตะลุยหาเงิน
ตั้งเป้าหรู8หมื่นล้านทั้งเงินฝากหุ้นกู้เสนอแผนขอซอฟต์โลนปล่อยกู้รายย่อย
27 พ.ค. 2556

ตั้งเป้าหรู8หมื่นล้านทั้งเงินฝากหุ้นกู้เสนอแผนขอซอฟต์โลนปล่อยกู้รายย่อย
เอสเอ็มอีแบงก์เล็งระดมทุน 8 หมื่นล้านบาท รับมือปล่อยสินเชื่อให้ได้ตามแผนฟื้นฟู
นายนริศ ชัยสูตร อธิบดีกรมธนารักษ์ ในฐานะประธานธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารมีแผนระดมเงินทุกรูปแบบ เพื่อนำมาปล่อยสินเชื่ออีกจำนวนมาก เพื่อให้ธนาคารสามารถดำเนินงานต่อไปได้อย่างมั่นคง
แหล่งข่าวกระทรวงการคลัง เปิดเผยว่า เอสเอ็มอีแบงก์มีแผนการที่จะระดมเงินทุนจากหลายด้านประมาณ 8 หมื่นล้านบาท ตั้งแต่เพิ่มจำนวนลูกค้าเงินฝากขึ้นมาอีก 20% จากบัญชีเงินฝากลูกค้าที่มีอยู่ในปัจจุบัน หรือเพิ่มขึ้นจำนวน 1 หมื่นล้านบาท 
นอกจากนี้ ยังมีแผนขอรับการสนับสนุนสินเชื่อดอกเบี้ยต่ำ หรือซอฟต์โลน จากรัฐบาลเพื่อนำมาสนับสนุนการปล่อยสินเชื่อตามนโยบายรัฐ ทั้งที่กำลังดำเนินการอยู่ในปัจจุบันและอนาคต
ขณะเดียวกัน ก็เสนอให้กระทรวงการคลังที่เป็นผู้ถือหุ้นใหญ่พิจารณาสนับสนุนการออกหุ้นกู้ด้อยสิทธิอีกประมาณ 12 หมื่นล้านบาท
แหล่งข่าวเปิดเผยว่า แผนการระดมเงินดังกล่าวเป็นส่วนหนึ่งของแผนฟื้นฟูธนาคาร ที่ได้รับความเห็นชอบจากระทรวงการคลังแล้ว ซึ่งไม่รวมกับเงินเพิ่มทุนที่ธนาคารได้รับ 555 ล้านบาท และจะได้เพิ่มอีกในปลายปี 2556 อีกประมาณ 2,000 ล้านบาท หากสามารถแก้หนี้เสีย 3.1 หมื่นล้านบาท เป็นไปตามแผนที่วางไว้
ทั้งนี้ การระดมทุนทั้งหมดฝ่ายบริหารจะต้องทำเป็นแผนงานที่ชัดเจน เพื่อนำเสนอให้คณะกรรมการธนาคารเห็นชอบ 
“การแก้ไขปัญหาเอสเอ็มอีแบงก์ยังเป็นไปด้วยความล่าช้า เพราะไม่มีกรรมการผู้จัดการที่อยู่ระหว่างการสรรหาและล่าช้ามานาน เนื่องจากทางฝ่ายนโยบายพยายามดึงเรื่องการสรรหาไว้ เพราะเห็นว่าการแก้ไขปัญหาเอสเอ็มอีแบงก์ที่ดีที่สุดคือ การไปควบรวมกับสถาบันการเงินอื่น ซึ่งก่อนหน้านี้ธนาคารโลกเสนอให้ควบรวมกับธนาคารออมสิน ทั้งๆ ที่ธนาคารแห่งนี้คือการพัฒนาผู้ประกอบการรายย่อยให้เติบโต” แหล่งข่าวเปิดเผย
สำหรับความคืบหน้าในการสรรหากรรมการผู้จัดการใหญ่นั้น ขณะนี้มีตัวเต็งแค่ 3 คน คือ นายเชาวรัตน์ เชาวน์ชวานิล อดีตผู้ช่วยกรรมการผู้จัดการ บรรษัทบริหารสินทรัพย์ไทย (บสท.) นายครรชิต สิงห์สุวรรณ์ รองกรรมการผู้จัดการ ธนาคารอิสลามแห่งประเทศไทย และนายมนูญรัตน์ เลิศโกมลสุข อดีตผู้อำนวยการองค์การตลาดเพื่อเกษตรกร